Alles gereed vir Nampo 2019 | Netwerk24
Deur Alet van der Walt 13 Mei 2019 22:13
Nampopark buite Bothaville in die Vrystaat was Maandag ’n miernes van bedrywigheid soos wat uitstallers en organiseerders gereed gemaak het vir Dinsdag wanneer die hekke vir besoekers open.
Die organiseerders hoop dat meer as 80 000 mense weer oor die volgende vier dae die oesdag sal besoek.
Jacques Taylor, hoof van John Deere: suid van die Sahara, Lucas Groenewald van John Deere SA, en Cobus du Toit van John Deere Wes-Afrika, by die CP690-katoenplukker. Foto: Alet van der Walt
Cobus du Toit van John Deere Wes-Afrika, Jacques Taylor, hoof van John Deere: suid van die Sahara, en Lucas Groenewald van John Deere SA, by die CP690-katoenplukker en een van die katoenbale wat meer as twee ton weeg.Foto: Alet van der Walt
Een van die Nampo Oesdag se grootste uitstallers, John Deere, het Maandag die herposisionering van sy handelsmerk in Afrika bekend gestel.
Jacques Taylor, John Deere se hoof: suid van die Sahara, sê John Deere wil hom bemark as ’n landboumaatskappy wat nader aan die Afrika-mark is, en daar moet sinergie tussen die ontwikkelende markte in Afrika en Asië wees.
Taylor sê die maatskappy kan aan alle boere in Afrika se behoeftes voorsien, en van kleinboere tot megaboere sal by John Deere ’n tuiste vind.
“Van die kleinste trekkertjies met lae spesifikasies tot hoogs tegnologiese masjinerie word deur ons bemark,” sê Taylor.
John Deere luister ook na die behoeftes van boere in ontwikkelende lande wanneer nuwe werktuie ontwerp word, sê hy.
Een van die duurste landbouwerktuie in die land, John Deere se CP690-katoenplukker, is vanjaar op Nampo te sien. Die katoenplukker word die afgelope paar jaar in Suid-Afrika bemark en kos meer as R10 miljoen.
Lucas Groenewald van John Deere Suid-Afrika sê die katoenbedryf het lank noustrop getrek, maar 20 boere het al in die masjien belê.
Die katoenplukker kan sy baalgroottes aanpas na gelang van die boer se behoeftes. Van die grootste bale weeg meer as twee ton.
Tinus Havinga op ’n nabootser waar mense kan leer hoe om mielies te stroop. Die deelnemer wat die beste vaar, wen ’n geskenkpak. Foto: Alet van der Walt
Meer oor: Bothaville | Ekspo | Landbou | Nampo